***Jazz-sangeren*** (orig: ***The Jazz Singer***) er en amerikansk musikalfilm fra 1927, og ofte omtalt som den første spillefilmen med lyd. Det ble imidlertid produsert en rekke kortere lydfilmer før 1927, og Warner Bros.' film *Don Juan* fra 1926 inneholdt musikk og lydeffekter synkronisert med filmen. *Jazz-sangeren* var den første lydfilmen med dialog som virkelig slo an hos publikum, og ble en sensasjon da den kom.

Historikk
---------

Samtidens øvrige filmer var såkalte stumfilmer, et begrep som ikke eksisterte ved denne filmens premiere. Den ble isteden fremmet som begynnelsen på «talkies» («snakkefilm»), et begrep som siden har gjort seg selv overflødig. Filmen ble regissert av Alan Crosland og produsert av filmselskapet Warner Bros. med dets «lyd-på-disk»-lydsystem Vitaphone. Filmens stjerne var Al Jolson som framførte seks sanger.

Handling
--------

Filmens handling er basert på *The Day of Atonement*, et skuespill av Samson Raphaelson. Filmen forteller den fiktive historien om Jakie Rabinowitz, en ung mann som motsatte seg tradisjonene til sin jødiske familie. Etter å sunget populære melodier på et utsted med ølservering ble han straffet av sin far, en hazzán (en jødisk profesjonell forsanger og bønneleder i synagogen). Det fikk Jakie til rømme hjemmefra. Noen år senere var han blitt en talentfull jazzsanger under navnet Jack Robin. Han forsøker å bygge en karriere som underholdningsartist, men hans profesjonelle ambisjoner kom i konflikt med kravene til sin familie og sin kulturelle arv.

Ettermæle
---------

Darryl F. Zanuck vant en spesielt opprettet Oscar-pris for å ha produsert filmen (ettersom det ble betraktet som urimelig at den skulle konkurrere med stumfilmer), og den ble også nominert for to andre priser. I 1996 ble *Jazz-sangeren* utvalgt for bevarelse i det amerikanske nasjonalbibliotekets register for nasjonale filmer av særlig «kulturell, historisk eller estetisk betydning». I 1998 ble filmen valgt som en av de beste amerikanske filmer gjennom alle tider, og ble rangert til som nummer nitti.

I Norge
-------

*The Jazz Singer* fikk sin norske premiére på Hamar den 31. januar 1929, og andre norske byer fulgte snart etter. Nesten ingen norske kinoer var på dette tidspunktet forsynt med nødvendig utstyr for framvisning av lydfilm, så publikum måtte ta til takke med en stumfilmversjon av filmen. Norske kinoer fikk mulighet for visning av lydfilm i løpet av første del av 1930-tallet.

Skuespillere
------------

* Al Jolson som Jakie Rabinowitz
* May McAvoy som Mary Dale
* Warner Oland som en kantor
* Eugenie Besserer som Sara Rabinowitz
* Otto Lederer som Moisha Yudelson
* Robert Gordon som Jakie Rabinowitz - 13 år gammel
* Richard Tucker som Harry Lee
* Yossele Rosenblatt som kantor Rosenblatt
* Jane Arden
* Ernest Belcher

Referanser
----------

1. ↑  «Filmen på medietilsynet.no» **(norsk)**. Besøkt 25. februar 2016.
2. ↑  «Encyclopedia Britannica - The Jazz Singer». Besøkt 29. april 2020.
3. ↑  Block, Alex Ben; Wilson, Lucy Autrey (2010): *George Lucas's Blockbusting: A Decade-by-Decade Survey of Timeless Movies Including Untold Secrets of Their Financial and Cultural Success*. New York: HarperCollins. ISBN 978-0-06-177889-6, s. 110–113.
4. ↑   «AFI's 100 Years...100 Movies». American Film Institute. 1998. Arkivert fra originalen.
5. ↑  *Hamar Arbeiderblad*, 31. januar 1929. Lest 29. april 2020.
6. ↑  «Vitofonfilmen som faar premiere paa Biblioteket idag.». *Smaalenes Social-Demokrat*. 28. februar 1929.

Eksterne lenker
---------------

* (en) *Jazz-sangeren* på Internet Movie Database Rediger på Wikidata

* (sv) *Jazz-sangeren* i Svensk Filmdatabas Rediger på Wikidata

* (da) *Jazz-sangeren* i Danmark Nationale Filminstitut Rediger på Wikidata

* (en) *Jazz-sangeren* på AllMovie Rediger på Wikidata

* (fr) *Jazz-sangeren* på Allociné Rediger på Wikidata

* (nl) *Jazz-sangeren* på MovieMeter Rediger på Wikidata

* (en) *Jazz-sangeren* på Turner Classic Movies Rediger på Wikidata

* (en) *Jazz-sangeren* på American Film Institute Rediger på Wikidata

* (en) *Jazz-sangeren* på Silent Era Rediger på Wikidata

* (en) *Jazz-sangeren* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** LCCN
 |